Talous- ja rahoituskomitean perussääntö



Virallinen lehti nro L 005 , 09/01/1999 s. 0072 - 0073



LIITE TALOUS- JA RAHOITUSKOMITEAN PERUSSÄÄNTÖ 1 artikla Talous- ja rahoituskomitea hoitaa tehtäviä, jotka esitetään Euroopan yhteisön perustamissopimuksen 109 c artiklan 2 ja 4 kohdassa. 2 artikla Talous- ja rahoituskomitea voi muun muassa: - olla kuultavana menettelyssä, joka johtaa talous- ja rahaliiton kolmannen vaiheen valuuttakurssimekanismia (ERM II) koskeviin päätöksiin; - valmistella neuvoston selvitykset euron vaihtokurssin kehityksestä, sanotun kuitenkaan rajoittamatta perustamissopimuksen 151 artiklan soveltamista; - toimia puitteina, joissa neuvoston ja Euroopan keskuspankin (EKP) välistä vuoropuhelua voidaan valmistella ja jatkaa ministeriöiden, kansallisten keskuspankkien, komission ja EKP:n johtavien virkamiesten tasolla. 3 artikla Komitean jäsenet ja varajäsenet hoitavat tehtäviään yhteisön yleisen edun mukaisesti. 4 artikla Jos lausunnoista, kertomuksista tai tiedonannoista pyydetään äänestystä, ne hyväksytään jäsenten äänten enemmistöllä. Kullakin komitean jäsenellä on yksi ääni. Jos neuvot tai lausunto annetaan sellaisista kysymyksistä, joista neuvosto voi myöhemmin tehdä päätöksen, keskuspankkien ja komission jäsenet voivat osallistua täysimääräisesti keskusteluun, mutta he eivät saa osallistua äänestykseen. Komitea antaa tiedoksi myös vähemmistöön jääneet tai eriävät näkemykset, joita keskustelun aikana esitetään. 5 artikla Komitea valitsee jäsentensä keskuudesta jäsentensä enemmistöllä puheenjohtajan kahden vuoden ajaksi. Kahden vuoden toimikausi voidaan uudistaa. Puheenjohtaja valitaan niiden jäsenten keskuudesta, jotka ovat kansallisten hallintojen johtavia virkamiehiä. Puheenjohtaja siirtää äänioikeutensa varajäsenelleen. 6 artikla Puheenjohtajan ollessa estynyt hoitamasta tehtäviään puheenjohtajana toimii komitean varapuheenjohtaja, joka valitaan samojen sääntöjen mukaisesti. 7 artikla Varajäsenet voivat osallistua komitean kokouksiin, ellei komitea toisin päätä. Varajäsenet eivät äänestä. Varajäsenet eivät saa osallistua keskusteluun, ellei komitea toisin päätä. Jäsen, joka ei voi osallistua komitean johonkin kokoukseen, voi siirtää tehtävänsä jollekin varajäsenistä. Hän voi siirtää ne myös toiselle jäsenelle. Puheenjohtajalle ja sihteerille on ilmoitettava asiasta kirjallisesti ennen kokousta. Poikkeuksellisten olosuhteiden vallitessa puheenjohtaja voi hyväksyä vaihtoehtoiset järjestelyt. 8 artikla Komitea voi antaa erityiskysymysten tutkimisen varajäsentensä, alakomiteoiden tai työryhmien tehtäväksi. Tällaisissa tapauksissa puheenjohtajuutta hoitaa komitean nimeämä komitean jäsen tai varajäsen. Komitean jäsenet, varajäsenet ja alakomiteat tai työryhmät voivat pyytää apua asiantuntijoilta. 9 artikla Puheenjohtaja kutsuu komitean koolle joko omasta aloitteestaan tai neuvoston, komission tai vähintään kahden komitean jäsenen pyynnöstä. 10 artikla Puheenjohtaja edustaa pääsääntöisesti komiteaa, komitea voi erityisesti valtuuttaa puheenjohtajan raportoimaan keskusteluista sekä esittämään suullisia huomioita komitean valmistelemista lausunnoista ja tiedonannoista. Komitean puheenjohtaja on vastuussa komitean suhteiden ylläpitämisestä Euroopan parlamentin kanssa. 11 artikla Komitean kokoukset ovat luottamuksellisia. Samaa sääntöä sovelletaan sen varajäsenten, alakomiteoiden tai työryhmien kokouksiin. 12 artikla Komiteaa avustaa sihteeristö, jota johtaa sihteeri. Komissio antaa komitean käyttöön sihteerin ja sihteeristöön tarvittavan henkilökunnan. Komissio nimittää sihteerin kuultuaan komiteaa. Sihteeri ja tämän henkilökunta noudattavat komitean antamia ohjeita täyttäessään tehtäviään komiteassa. Komitean menot sisällytetään komission menoarvioon. 13 artikla Komitea vahvistaa itse työjärjestyksensä.